HOTĂRÂRE   Nr. 1432 din  2 septembrie 2004

privind atribuţiile, organizarea şi funcţionarea Autorităţii Naţionale pentru Protecţia Drepturilor Copilului

    Text în vigoare începând cu data de 2 octombrie 2007

    REALIZATOR: COMPANIA DE INFORMATICĂ NEAMŢ

    Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 2 octombrie 2007:

    - Hotărârea Guvernului nr. 701/2006;

    - Hotărârea Guvernului nr. 136/2007;

    - Hotărârea Guvernului nr. 1168/2007.
    În temeiul art. 108 din Constituţie, republicată, şi al art. II din Legea nr. 275/2004 pentru modificarea Ordonanţei de urgenţă a Guvernului nr. 12/2001 privind înfiinţarea Autorităţii Naţionale pentru Protecţia Copilului şi Adopţie,

    Guvernul României adoptă prezenta hotărâre.

    ART. 1

    Autoritatea Naţională pentru Protecţia Drepturilor Copilului, denumită în continuare Autoritatea, se organizează şi funcţionează ca organ de specialitate al administraţiei publice centrale, cu personalitate juridică, în subordinea Ministerului Muncii, Familiei şi Egalităţii de Şanse.

    ART. 2

    (1) Pentru realizarea obiectivelor în domeniul protecţiei şi promovării drepturilor copilului, Autoritatea îndeplineşte următoarele funcţii:

    a) funcţia de strategie;

    b) funcţia de reglementare;

    c) funcţia de administrare;

    d) funcţia de reprezentare;

    e) funcţia de autoritate de stat.

    (2) Autoritatea asigură respectarea, pe teritoriul României, a drepturilor copilului prin intervenţia, în condiţiile legii, în procedurile administrative şi judiciare privind respectarea şi promovarea drepturilor copilului.

    ART. 3
    În exercitarea funcţiilor sale Autoritatea îndeplineşte următoarele atribuţii principale:

    a) în domeniul protecţiei şi promovării drepturilor copilului:

    1. elaborează şi supune spre aprobare Guvernului, cu aprobarea Ministerului Muncii, Familiei şi Egalităţii de Şanse, strategia naţională în domeniul protecţiei şi promovării drepturilor copilului;

    2. coordonează activităţile şi măsurile de implementare a obiectivelor strategiei naţionale din domeniu;

    3. evaluează impactul aplicării obiectivelor strategice şi ia măsurile necesare sau, după caz, propune Guvernului, cu aprobarea Ministerului Muncii, Familiei şi Egalităţii de Şanse, luarea măsurilor necesare pentru îmbunătăţirea obiectivelor sau, după caz, a activităţilor de implementare a acestora;

    3^1. monitorizează respectarea drepturilor copilului şi propune Ministerului Muncii, Familiei şi Egalităţii de Şanse, celorlalte autorităţi centrale sau locale luarea măsurilor care se impun;
    4. identifică nevoile de formare a personalului implicat în protecţia şi promovarea drepturilor copilului şi colaborează cu instituţiile abilitate de lege la fundamentarea şi elaborarea de programe care să răspundă acestor nevoi;

    5. elaborează proiecte de acte normative, în vederea armonizării legislaţiei interne cu principiile şi normele tratatelor internaţionale în domeniul drepturilor copilului, la care România este parte, precum şi în vederea aplicării efective a acestora;

    6. elaborează şi fundamentează programe în domeniul protecţiei şi promovării drepturilor copilului;

    7. elaborează metodologia de autorizare şi criteriile de evaluare a organizaţiilor neguvernamentale care activează în domeniul său de activitate;

    8. autorizează organismele private de naţionalitate străină să desfăşoare activităţi în domeniul protecţiei şi promovării drepturilor copilului;

    9. organizează evidenţa la nivel naţional a tuturor asociaţiilor, fundaţiilor şi federaţiilor care activează în domeniul său de activitate, precum şi a serviciilor prestate de acestea; propune Guvernului recunoaşterea acestora ca fiind de utilitate publică, în condiţiile legii;

    10. centralizează şi sintetizează informaţiile referitoare la respectarea principiilor şi normelor stabilite de Convenţia ONU cu privire la drepturile copilului şi elaborează rapoartele prevăzute la art. 44 pct. 1 din această convenţie;

    11. asigură controlul în ceea ce priveşte aplicarea legislaţiei din domeniul propriu şi modul în care sunt respectate drepturile copilului de către instituţiile publice, celelalte persoane juridice şi de persoanele fizice, în conformitate cu legislaţia în vigoare; propune instituţiilor competente stabilirea răspunderii disciplinare, materiale, contravenţionale sau penale, după caz, a persoanelor vinovate;

    12. propune autorităţilor competente suspendarea sau încetarea activităţilor care pun în pericol grav şi iminent sănătatea sau dezvoltarea fizică ori psihică a copilului;

    13. ia măsurile necesare sau, după caz, propune autorităţilor ori instituţiilor competente luarea măsurilor necesare pentru prevenirea sau, după caz, înlăturarea efectelor oricăror acte ori fapte care încalcă principiile şi normele tratatelor internaţionale în domeniul drepturilor copilului, la care România este parte;

    14. iniţiază, negociază şi încheie, prin împuternicirea Guvernului, documente de cooperare internaţională în domeniul protecţiei şi promovării drepturilor copilului;

    b) în domeniul prevenirii separării copilului de părinţi şi al protecţiei speciale a copilului separat temporar sau definitiv de părinţi:

    1. elaborează norme, standarde şi metodologii pentru funcţionarea serviciilor care asigură prevenirea separării copilului de părinţii săi, precum şi protecţia specială a copilului;

    2. elaborează metodologia de licenţiere şi criteriile de evaluare a serviciilor destinate prevenirii separării copilului de părinţii săi, precum şi protecţiei speciale a copilului;

    3. evaluează modul de implementare a standardelor minime obligatorii şi licenţiază serviciile destinate prevenirii separării copilului de părinţii săi, precum şi serviciile destinate protecţiei speciale a copilului, organizate, în condiţiile legii, de către autorităţile publice sau organismele private acreditate; asigură evidenţa acestor servicii la nivel naţional;

    4. *** Abrogat
    5. asigură controlul şi îndrumarea metodologică a activităţilor serviciilor destinate prevenirii separării copilului de părinţii săi şi a celor de protecţie specială a copilului, precum şi a activităţii desfăşurate de comisiile pentru protecţia copilului;

    c) în domeniul economico-financiar:

    1. gestionează bunurile proprietate publică şi privată a statului pe care le are în administrare sau în folosinţă, după caz;

    2. gestionează sau, după caz, monitorizează gestionarea fondurilor alocate pentru finanţarea programelor din domeniul său de activitate;

    3. finanţează sau, după caz, cofinanţează proiecte în cadrul programelor de interes naţional;

    4. propune şi fundamentează adoptarea măsurilor necesare pentru asigurarea finanţării adecvate a serviciilor destinate prevenirii separării copilului de părinţii săi, precum şi protecţiei speciale a copilului.

    ART. 4

    (1) În îndeplinirea atribuţiilor de control ce îi revin Autoritatea are dreptul să solicite informaţii şi documente, în condiţiile legii, de la orice persoană juridică publică sau privată ori de la persoane fizice implicate în sfera sa de competenţă, acestea având obligaţia de a le pune la dispoziţie în termen de 15 zile calendaristice de la data solicitării.

    (2) Autoritatea îndeplineşte orice alte atribuţii stabilite prin acte normative în domeniul său de activitate.

    ART. 5

    (1) Autoritatea este condusă de un secretar de stat, ajutat de un subsecretar de stat, numiţi prin decizie a primului-ministru, la propunerea ministrului muncii, familiei şi egalităţii de şanse.

    (2) Revocarea secretarului de stat şi a subsecretarului de stat se realizează prin decizie a primului-ministru, la propunerea ministrului muncii, familiei şi egalităţii de şanse.

    (3) Secretarul de stat conduce întreaga activitate a Autorităţii şi o reprezintă în raporturile cu Guvernul, cu Ministerul Muncii, Familiei şi Egalităţii de Şanse, cu ministerele şi celelalte organe de specialitate ale administraţiei publice centrale, cu autorităţile administraţiei publice locale, cu alte instituţii publice, precum şi cu orice persoane juridice şi fizice, române sau străine.

    (4) Secretarul de stat este ordonator secundar de credite, în condiţiile prevăzute de lege.

    (5) În exercitarea atribuţiilor sale secretarul de stat emite ordine şi instrucţiuni.

    (6) Secretarul de stat răspunde în faţa ministrului muncii, familiei şi egalităţii de şanse pentru întreaga activitate a Autorităţii.

    ART. 6

    (1) Subsecretarul de stat îndeplineşte atribuţiile prevăzute în regulamentul de organizare şi funcţionare a Autorităţii, precum şi orice alte atribuţii stabilite prin ordin al secretarului de stat.

    (2) În cazul în care secretarul de stat nu îşi poate exercita atribuţiile ce îi revin, subsecretarul de stat exercită aceste atribuţii cu înştiinţarea ministrului muncii, familiei şi egalităţii de şanse.

    (3) Autoritatea are un secretar general care face parte din categoria înalţilor funcţionari publici, numit pe bază de concurs sau examen, în condiţiile legii.

    (4) Secretarul general al Autorităţii îndeplineşte atribuţiile prevăzute la art. 49 din Legea nr. 90/2001 privind organizarea şi funcţionarea Guvernului României şi a ministerelor, cu modificările şi completările ulterioare, cele stabilite prin regulamentul de organizare şi funcţionare şi/sau alte atribuţii încredinţate de secretarul de stat, realizând legăturile funcţionale dintre structurile instituţiei.

    ART. 6^1
    (1) Consiliul de coordonare în domeniul protecţiei şi promovării drepturilor copilului este organism fără personalitate juridică, cu rol consultativ, care funcţionează pe lângă secretarul de stat al Autorităţii Naţionale pentru Protecţia Drepturilor Copilului.

    (2) Consiliul de coordonare în domeniul protecţiei şi promovării drepturilor copilului, denumit în continuare Consiliu, are următoarele atribuţii principale:

    a) asigură cooperarea dintre instituţiile şi organizaţiile ai căror reprezentanţi îl compun, în vederea realizării politicii publice naţionale şi a Planului de guvernare în domeniul protecţiei şi promovării drepturilor copilului;

    b) monitorizează aplicarea legislaţiei în domeniul protecţiei şi promovării drepturilor copilului şi a aquis-ului comunitar în domeniu;

    c) evaluează efectele măsurilor privind aplicarea aquis-ului comunitar în domeniu;

    d) formulează propuneri privind îmbunătăţirea cadrului normativ în domeniul protecţiei şi promovării drepturilor copilului;

    e) formulează propuneri privind îmbunătăţirea şi consolidarea relaţiilor interinstituţionale dintre autorităţile publice implicate în domeniul protecţiei şi promovării drepturilor copilului.

    ART. 6^2
    (1) Consiliul este alcătuit din câte un reprezentant al următoarelor instituţii şi organisme:

    a) Autoritatea Naţională pentru Protecţia Drepturilor Copilului - secretar de stat;

    b) Oficiul Român pentru Adopţii;

    c) Uniunea Naţională a Consiliilor Judeţene din România;

    d) Ministerul Internelor şi Reformei Administrative;

    e) Ministerul Educaţiei, Cercetării şi Tineretului;

    f) Ministerul Sănătăţii Publice;

    g) Avocatul Poporului;

    h) Federaţia Organizaţiilor Neguvernamentale pentru Protecţia Drepturilor Copilului din România.

    (2) Lucrările Consiliului sunt conduse de secretarul de stat al Autorităţii Naţionale pentru Protecţia Drepturilor Copilului.

    ART. 6^3
    (1) Consiliul se întruneşte trimestrial şi ori de câte ori este nevoie, la convocarea secretarului de stat al Autorităţii Naţionale pentru Protecţia Drepturilor Copilului.

    (2) La lucrările Consiliului pot participa, la invitaţia secretarului de stat al Autorităţii Naţionale pentru Protecţia Drepturilor Copilului, reprezentanţi ai altor autorităţi sau instituţii publice decât cele prevăzute la art. 6^2, specialişti şi reprezentanţi ai societăţii civile, precum şi reprezentanţi ai mass-media.

    (3) În realizarea atribuţiilor prevăzute la art. 6^1, Consiliul adoptă hotărâri cu caracter de recomandare.
    ART. 7
    (1) Structura organizatorică a Autorităţii este prevăzută în anexa nr. 1.

    (2) Numărul maxim de posturi al Autorităţii este de 81, exclusiv demnitarii.
    (3) Statul de funcţii se aprobă prin ordin al ministrului muncii, familiei şi egalităţii de şanse.

    (4) Regulamentul de organizare şi funcţionare cuprinzând atribuţiile şi sarcinile personalului din aparatul propriu al Autorităţii şi circuitul documentelor se aprobă prin ordin al secretarului de stat.

    ART. 7^1
    (1) În condiţiile prevăzute de lege, la nivelul Autorităţii Naţionale pentru Protecţia Drepturilor Copilului se înfiinţează Unitatea de management al proiectului, prevăzută în anexa care face parte integrantă din prezenta hotărâre, în vederea asigurării unui cadru unitar pentru managementul proiectelor finanţate prin împrumuturi externe, contractate sau garantate de stat, rambursabile ori nerambursabile.

    (2) Structura organizatorică, numărul de posturi şi regulamentul de funcţionare pentru Unitatea de management al proiectului se stabilesc prin ordin al ordonatorului principal de credite, la propunerea conducătorului entităţii beneficiare de împrumut.

    (3) Ordonatorul principal de credite, la propunerea conducătorului entităţii beneficiare de împrumut, numeşte, în condiţiile legii, personalul Unităţii de management al proiectului şi stabileşte atribuţiile acestuia.

    (4) Salarizarea personalului Unităţii de management al proiectului se realizează potrivit Ordonanţei de urgenţă a Guvernului nr. 52/1999 privind asigurarea unui cadru unitar pentru managementul proiectelor finanţate prin împrumuturi externe contractate sau garantate de stat, rambursabile sau nerambursabile, inclusiv privind plata specialiştilor români care îşi desfăşoară activitatea în cadrul unităţilor de management de proiect, aprobată prin Legea nr. 172/2001, cu modificările ulterioare.
    ART. 8

    Personalul Autorităţii este format din funcţionari publici şi personal contractual, numiţi, respectiv încadrat, potrivit legii.

    ART. 9

    Autoritatea are în dotare următoarele mijloace de transport:

    a) 3 autoturisme, conform prevederilor Ordonanţei Guvernului nr. 80/2001 privind stabilirea unor normative de cheltuieli pentru autorităţile administraţiei publice şi instituţiile publice, aprobată cu modificări şi completări prin Legea nr. 247/2002, cu modificările şi completările ulterioare;

    b) 2 autoturisme pentru desfăşurarea activităţilor specifice de inspecţie, monitorizare şi control în teritoriu, conform anexei nr. 2.

    ART. 10

    Anexele nr. 1 şi 2 fac parte integrantă din prezenta hotărâre.

    ART. 11

    Pe data intrării în vigoare a prezentei hotărâri se abrogă Hotărârea Guvernului nr. 770/2003 privind organizarea şi funcţionarea Autorităţii Naţionale pentru Protecţia Copilului şi Adopţie, publicată în Monitorul Oficial al României, Partea I, nr. 486 din 7 iulie 2003.

    ART. 12

    Prezenta hotărâre intră în vigoare la data de 1 ianuarie 2005.

    ANEXA 1
    Numărul maxim de posturi 81, exclusiv demnitarii

                          STRUCTURA ORGANIZATORICĂ

    a Autorităţii Naţionale pentru Protecţia Drepturilor Copilului

                       __________________

      ................|                  |__________________

      :          _____| SECRETAR DE STAT |                  |

      :         |     |__________________|                  |

      :         |               |                           |

 _____v_______  |     __________v__________     ____________v___________

| Consiliul de| |    | Subsecretar de stat |   |            |           |

| coordonare  | |    |_____________________|   |            |           |

|_____________| |               |         _____v___  _______v____  _____v______

                |               |        |Corpul de||Compartiment||Compartiment|

                |      _________v_______ |control*)||audit       ||presă       |

          ______v___  | Secretar general||_________||____________||____________|

         | Cabinet  | |_________________|

         | demnitar |           |

         |__________|           |

                                |

        ________________________v___________________________________

       |               |               |              |             |

 ______v_______   _____v_____   _______v______   _____v_____   _____v______

|Serviciul     | | Direcţia  | | Direcţia     | | Direcţia  | | Serviciul  |

|afaceri       | | economică | | monitorizare | | politici  | | juridic şi |

|europene şi   | |           | |              | | strategii | | contencios |

|relaţii       | |___________| |______________| |___________| |____________|

|internaţionale|   |  |          |         |              |

|______________|   |  |          |         |              |

      _____________|  |          |         |            __v..........

     |                |          |         |           |             :

     |                |          |         |           |             :

     |                |          |         |           |             :

 ____v____  __________v_  _______v__  _____v________  _v______  _____v________

|Biroul   ||Compartiment||Serviciul ||Compartimentul||Birou   ||Unitatea de   |

|achiziţii||resurse     ||licenţiere||relaţii cu    ||programe||management a  |

|publice  ||umane       ||          ||publicul      ||        ||proiectului**)|

|_________||____________||__________||______________||________||______________|
------------

    *) Funcţionează la nivel de serviciu.

    **) Funcţionează ca unitate fără personalitate juridică, distinctă de structura organizatorică a Autorităţii Naţionale pentru Protecţia Drepturilor Copilului, pe lângă Direcţia politici strategii.
    ANEXA 2

              MIJLOACE DE TRANSPORT ŞI CONSUMUL DE CARBURANŢI

pentru activităţi specifice de inspecţie, monitorizare şi control desfăşurate de Autoritatea Naţională pentru Protecţia Drepturilor Copilului

________________________________________________________________________________

Numărul         Tipul mijlocului  Parcul normat  Consumul lunar de carburanţi

de autoturisme  de transport                     litri/lună/mijloc de transport

________________________________________________________________________________

       2           autoturism            2                      300

________________________________________________________________________________
                              ---------------
